**Informatīvais ziņojums**

**Valsts pārvaldes cilvēkresursu profesionālā pilnveide labāka regulējuma izstrādē mazo un vidējo uzņēmumu atbalsta, korupcijas novēršanas un ēnu ekonomikas mazināšanas jomās laika periodā no 2014.**–**2020. gadam**

### ****1. Informatīvā ziņojuma pamatojums****

### **Informatīvais ziņojums**"Valsts pārvaldes cilvēkresursu profesionālā pilnveide labāka regulējuma izstrādē mazo un vidējo uzņēmumu atbalsta, korupcijas novēršanas un ēnu ekonomikas mazināšanas jomās laika periodā no 2014.–2020. gadam" **(turpmāk − informatīvais ziņojums)** **izstrādāts, lai informētu Ministru kabinetu (turpmāk – MK) par plānotajiem cilvēkresursu kapacitātes stiprināšanas stratēģiskajiem virzieniem, mērķiem un sasniedzamajiem rezultātiem 2014.**–**2020. gadā, kā arī lai nodrošinātu MK apstiprinātā Eiropas Savienības (turpmāk**– **ES) fondu plānošanas dokumenta "Partnerības līgums Eiropas Savienības investīciju fondu 2014.**–**2020. gada plānošanas periodam"**[[1]](#footnote-1) **ietvaros iekļautā 11. tematiskā *ex-ante* kritērija** – **"Ir izstrādāts stratēģisks politikas satvars dalībvalstu pārvaldes efektivitātes nostiprināšanai, tostarp valsts pārvaldes reformai"** – **izpildi, tādējādi īstenojot priekšnosacījumus ES fondu līdzekļu piesaistes uzsākšanai darbības programmas "Izaugsme un nodarbinātība"**[[2]](#footnote-2) **3.4.2. specifiskajam atbalsta mērķim "Valsts pārvaldes profesionālā pilnveide labāka tiesiskā regulējuma izstrādē mazo un vidējo komersantu atbalsta, korupcijas novēršanas un ēnu ekonomikas mazināšanas jomās" (turpmāk – 3.4.2. SAM).**

**2. Sasaiste ar stratēģiskajiem un politikas plānošanas dokumentiem**

Informatīvajā ziņojumā ietvertie valsts pārvaldes cilvēkresursu kapacitātes stiprināšanas virzieni un mērķi izriet no stratēģiskajiem politikas plānošanas dokumentiem, kuri vairākos kontekstos uzsver investīcijas valsts pārvaldes efektivitātes pilnveidē kā vienu no būtiskiem uzņēmējdarbības vides attīstības, korupcijas mazināšanas, ēnu ekonomikas apkarošanas un tautsaimniecības izaugsmes priekšnosacījumiem.

**2.1. Eiropas Savienības līmeņa stratēģiskie un politikas plānošanas dokumenti**

**Eiropa 2020: stratēģija gudrai, ilgtspējīgai un integrējošai izaugsmei[[3]](#footnote-3)** kā pasākumu vienotā tirgus trūkstošo ķēdes posmu un vājo vietu novēršanai ir noteikusi nepieciešamību turpināt lietpratīga regulējuma programmu, tostarp apsverot regulu, nevis direktīvu plašāku izmantošanu, veicot spēkā esošo tiesību aktu *ex-post* novērtēšanu, turpinot tirgus pārraudzību, samazinot administratīvo slogu, likvidējot nodokļu šķēršļus, uzlabojot uzņēmējdarbības vidi un īpaši atbalstot mazos un vidējos uzņēmumus.

Eiropas Komisijas (turpmāk – EK) izstrādātā stratēģija "EIROPA 2020: Stratēģija gudrai, ilgtspējīgai un integrējošai izaugsmei" balstās uz trīs prioritātēm

1. gudra izaugsme – uz zināšanām un inovāciju balstītas ekonomikas attīstība;
2. ilgtspējīga izaugsme – resursu ziņā efektīvākas, videi nekaitīgākas un konkurētspējīgākas ekonomikas veicināšana;
3. sociāli integrējoša izaugsme – tādas ekonomikas veicināšana, kurā ir augsts nodarbinātības līmenis un kas nodrošina ekonomisko, sociālo un teritoriālo kohēziju.

Minētās trīs prioritātes savstarpēji pastiprina cita citu, sniedzot priekšstatu par Eiropas sociālo tirgus ekonomiku 21. gadsimtā. Prioritātes "Ilgtspējīga izaugsme" ietvaros paredzēta pamatiniciatīva – "Rūpniecības politika globalizā­cijas laikmetā", kurā EK izvirzījusi vairākus mērķus un uzdevumus, kas jānodrošina dalībvalstu līmenī, tai skaitā samazināt administratīvo slogu uzņēmumiem un uzlabot uzņēmējdarbības tiesību aktu kvalitāti.

Lai nodrošinātu "EIROPAS 2020: Stratēģijas gudrai, ilgtspējīgai un integrējošai izaugsmei" mērķu, prioritāšu un uzdevumu, kā arī kopējo 2014.–2020. gada stratēģiskās politikas ietvara izaicinājumu īstenošanu, ES pauž skaidru atbalstu investīcijām dalībvalstu institucionālajās spējās, iekļaujot **Eiropas Parlamenta un Padomes 2013. gada 13. decembra regulas (ES) Nr. 1303/2013**,ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006 **9. pantā** ES fondu atbalstāmos virzienus 11 tematisko mērķu ietvaros, kur viens no tiem ir: "Uzlabot publisko iestāžu un ieinteresēto personu institucionālo spēju un efektīvu valsts pārvaldi". Atbalsts investīcijām valsts pārvaldē tiek paredzēts arī **Eiropas Parlamenta un Padomes 2013. gada 17. decembra regulas (ES) Nr. 1304/2013** par Eiropas Sociālo fondu un ar ko atceļ Padomes Regulu (EK) Nr. 1081/2006 **3. panta 1. daļas "d" apakšpunktā**:

d) tematiskajam mērķim "uzlabot publisko iestāžu un ieinteresēto personu institucionālās spējas un valsts pārvaldes efektivitāti":

i) investīcijas institucionālajās spējās un efektīvā valsts pārvaldē un publiskajos pakalpojumos valsts, reģionālajā un vietējā līmenī, lai panāktu reformas, labāku regulējumu un labu pārvaldību;

ii) spēju veidošana visām ieinteresētajām personām, kuras risina izglītības, mūžizglītības, apmācību un nodarbinātības un sociālās politikas jautājumus, tostarp izmantojot nozaru un teritoriālos līgumus, lai koncentrētos reformām valsts, reģionālajā un vietējā līmenī.

Lai mērķtiecīgi stimulētu Eiropas ekonomikas atlabšanu pēckrīzes periodā un saglabātu pozitīvo tendenču ilgtspēju, EK kā 2013. gadā, tā arī **2014. gada ikgadējā izaugsmes pētījumā[[4]](#footnote-4)** ir saglabājusi uzsvaru uz valsts pārvaldes modernizāciju kā vienu no piecām svarīgākajām pētījuma prioritātēm, kas stiprināmas un ieviešamas dalībvalstu līmenī, lai attīstītu uzņēmējdarbības vidi, atvieglotu administratīvās procedūras un regulējumu, digitalizētu valsts pārvaldes sniegtos pakalpojumus, kā arī kopumā stabilizētu Eiropas ekonomiku un panāktu tās turpmāko kāpumu.

**EK sagatavotajā pozīcijas dokumentā par Partnerības līguma un darbības programmu izstrādi 2014.–2020. gada plānošanas periodam[[5]](#footnote-5)** Latvijā, kas izstrādāts, lai identificētu galvenos Latvijas izaicinājumus un attiecīgi norādītu EK sākotnējo viedokli par ES vienotā stratēģiskā ietvara fondu līdzekļu investīcijām Latvijā 2014.–2020. gada plānošanas periodā un priekšnosacījumiem efektīvai fondu ieviešanai, kā investīciju prioritāte Nr. 1 ir noteikta "Inovatīva un konkurētspējīga uzņēmējdarbība un pētniecības vide". Šīs prioritātes ietvaros EK ir definējusi tematisko mērķi "Institucionālās kapacitātes celšana un efektīvas valsts pārvaldes nodrošināšana", kā arī tam pakārtoto specifisko mērķi "Investīcijas institucionālajā kapacitātē un valsts administrāciju un publisko pakalpojumu efektivitātē ar mērķi nodrošināt reformas, labāku regulējumu un pārvaldību", tādējādi paužot savu atbalstu valsts pārvaldes efektivitātes un institucionālās kapacitātes stiprināšanai, tai skaitā tiesu varas kvalitātes un efektivitātes uzlabošanā jau specifiski Latvijai nacionālā līmenī.

Kā papildu stratēģiskais virziens investīcijām 2014.–2020. gada plānošanas periodā no EK puses izdalāmi arī ieguldījumi dalībvalstu korupcijas un krāpšanas novēršanā un apkarošanā. Savā paziņojumā[[6]](#footnote-6) EK uzsver, ka pretkorupcijas tiesiskā regulējuma īstenošana joprojām ir nevienāda starp ES dalībvalstīm un neapmierinoša kopumā, kā rezultātā EK izveidos jaunu korupcijas uzraudzības mehānismu – ES pretkorupcijas ziņojumu, lai uzraudzītu un novērtētu dalībvalstu centienus apkarot korupciju un rezultātā veicinātu lielāku politisko iesaistīšanos. Ziņojumu koordinēs EK un publicēs reizi divos gados, sākot no 2013. gada. EK arī sadarbosies ar tādām ES aģentūrām kā Eiropols, *Eurojust* un Eiropas Policijas akadēmija, kā arī ar Eiropas Biroju krāpšanas apkarošanai, lai pastiprinātu tiesībaizsardzības institūciju un policijas sadarbību un uzlabotu tiesībaizsardzības amatpersonu apmācību. Minētā paziņojuma ietvaros EK ir vairākkārt uzsvērusi, ka dalībvalstīm ir jānodrošina, lai finanšu izmeklēšana korupcijas lietās tiktu veikta efektīvi un konsekventi, kā arī pauž savu atbalstu mērķtiecīgu mācību programmu izveidei par korupciju tiesībaizsardzības institūcijām. Šīm programmām jāattiecas uz īpašiem aspektiem korupcijas lietu izskatīšanā ar pārrobežu sekām, piemēram, pierādījumu vākšanu un apmaiņu, saikni ar finanšu izmeklēšanu un saikni ar organizētās noziedzības izmeklēšanu. Tāpat arī paziņojumā pausta apņēmība turpināt atbalstu institucionālo spēju stiprināšanai korupcijas apkarošanas jomā no Kohēzijas politikas līdzekļiem un darīt to pieejamu visām dalībvalstīm un reģioniem, kas šo atbalstu nav saņēmušas vai izmantojušas 2007.–2013. gada plānošanas perioda ietvaros.

**2.2. Nacionālā līmeņa stratēģiskie un politikas plānošanas dokumenti**

Saskaņā ar **Latvijas nacionālo reformu programmu "ES 2020" stratēģijas īstenošanai** kā viens no galvenajiem Latvijas makrostrukturālajiem izaicinājumiem izaugsmei un nodarbinātībai ir noteikts izaicinājums –uzņēmējdarbības vides uzlabošana, lai atbalstītu produktīvās investīcijas. Galvenie pasākumi uzņēmējdarbības vides uzlabošanai ir:

1. administratīvo šķēršļu mazināšana – pastāvīgi sadarbībā ar uzņēmējiem pilnveidot uzņēmējdarbības vides regulējošo normatīvo aktu bāzi un attīstīt uzņēmēju vajadzībām atbilstošus elektroniskos pakalpojumus;
2. pakalpojumu tirgus stiprināšana Latvijā, veicinot pakalpojumu sektoru konkurētspēju, minimizējot administratīvo slogu pakalpojumu jomā un veicinot vienas pieturas aģentūras principa plašu piemērošanu;
3. ES fondu apguves paātrināšana;
4. uzņēmumu pieeja finanšu resursiem;
5. pašvaldību kapacitātes stiprināšana uzņēmumu un investīciju piesaistē.

Savukārt, lai nodrošinātu pārmērīga budžeta deficīta samazināšanu, nacionālā reformu programma kā vienu no pamatmērķiem izvirza valsts pārvaldes efektivitātes palielināšanu, samazinot budžeta izdevumus, saglabājot vai uzlabojot pakalpojumu kvalitāti. Tāpat arī nacionālo reformu programma kā vienu no mērķiem izvirza ēnu ekonomikas apjoma samazināšanu un godīgas konkurences nodrošināšanu, veicot pasākumu kompleksu, kas ietver administratīvā sloga mazināšanu, nodrošina efektīvāku kontroli, sankciju piemērošanu, paredz sadarbību ar sociālajiem partneriem, atbalstu godīgajiem uzņēmējiem, veicina uzņēmējdarbības pāreju no nereģistrētās uz reģistrēto ekonomiku, u. c. pasākumus.

**Nacionālais attīstības plāns 2014.**–**2020. gadam** (NAP) prioritātes "Tautas saimniecības izaugsme" rīcības virziena "Izcila uzņēmējdarbības vide" ietvaros nosaka mērķi Nr. 1: "Izveidot izcilu uzņēmējdarbības vidi, optimāli samazinot administratīvo slogu, ēnu ekonomikas īpatsvaru tautas saimniecībā, kā arī korupciju, nodrošinot prognozējamu nodokļu politiku, uzlabojot tieslietu sistēmas darbību, kā arī paaugstinot valsts pārvaldes darbības efektivitāti". Galvenie uzdevumi minētā mērķa sasniegšanai ir:

* [154] plānveidīga, vispusīga un kvalitatīva cilvēkresursu un valsts sniegto pakalpojumu attīstība, nodrošinot nepieciešamo kompetenču un sadarbības mehānismu pilnveidi publiskās pārvaldes darbības efektivitātes un kvalitātes uzlabošanai, normatīvo aktu kvalitātes uzlabošana un prasību pārbaude, novēršot iespējas neadekvāti striktu prasību noteikšanai un pārņemšanai nacionālajā likumdošanā, maksimāli samazinot administratīvo slogu;
* [155] administratīvā sloga samazināšana uzņēmējiem, vienkāršojot administratīvās prasības, novēršot dublēšanos, tai skaitā ieviešot vienas pieturas aģentūras principu apkalpošanā, izmantojot jaunākās tehnoloģijas attālinātu pakalpojumu sniegšanā;
* [157] radikāla rīcība ēnu ekonomikas apkarošanā – kontroles iestāžu sadarbības uzlabošana, tostarp publisko iepirkumu jomā, kapacitātes stiprināšana un operatīva rīcība jaunu ēnu ekonomikas risku identificēšanā un novēršanā, sabiedrības izpratnes palielināšana par ēnu ekonomikas ietekmi uz dzīves kvalitāti.

**Partnerības līgumā** **Eiropas Savienības investīciju fondu 2014.–2020. gada plānošanas periodam**, ko apstiprinājusi Eiropas Komisija, kā viena no ES fondu investīciju prioritātēm tiek noteikta publisko iestāžu un ieinteresēto personu institucionālo spēju uzlabošana un efektīva valsts pārvalde. Prioritātes ietvaros, veicinot tautsaimniecības attīstībai atbalstošu uzņēmējdarbības vidi, mazinot korupcijas riskus un attīstot uzņēmējdarbībai draudzīgas pārvaldes pakalpojumu sniegšanas kvalitātes līmeni, risinot ar tiesu noslodzi un lietu izskatīšanas termiņiem saistītās problēmas, ar Eiropas Sociālā fonda finansējuma atbalstu ir plānots sasniegt šādus rezultātus:

1. tiesu un tiesībaizsardzības iestāžu un citu juridisko profesiju nodarbinātie paaugstinājuši profesionālo kompetenci, tai skaitā parādu un zaudējumu piedziņas strīdu izskatīšanā un piedziņā;
2. valsts pārvaldē nodarbinātie paaugstinājuši profesionālo kompetenci labāka regulējuma izstrādē, tai skaitā mazo un vidējo uzņēmumu atbalsta un korupcijas novēršanas jomās.

Lai nodrošinātu Partnerības līgumā noteikto atbalsta virzienu īstenošanu, **darbības programmā "Izaugsme un nodarbinātība"**, ko apstiprinājusi Eiropas Komisija, ir noteikts prioritārais virziens "Mazo un vidējo komersantu konkurētspēja", kura ietvaros starp vairākiem specifiskajiem atbalsta mērķiem tiek plānotas arī ES fondu investīcijas institucionālajās spējās un efektīvā valsts pārvaldē un publiskajos pakalpojumos valsts, reģionālajā un vietējā līmenī, lai panāktu reformas, labāku regulējumu un labu pārvaldību, tādējādi sniedzot kvalitatīvākus pakalpojumus, mazinot normatīvo aktu radīto administratīvo slogu, korupcijas un ēnu ekonomikas izplatību, rezultātā radot labvēlīgākus apstākļus, nosacījumus un veicinot uzņēmējdarbības vides attīstību mazo un vidējo komersantu izaugsmei. Minētās ES fondu investīcijas ir paredzēts piesaistīt 3.4.2. SAM ietvaros.

Valsts pārvaldes cilvēkresursu kapacitātes stiprināšana un kompetenču attīstīšana tiks īstenota atbilstoši "**Valsts pārvaldes cilvēkresursu attīstības koncepcijai**" **(turpmāk** – **koncepcija), kura apstiprināta ar MK 2013. gada 6. februāra rīkojumu Nr. 48,** un likumprojektam "Valsts dienesta likums", kurš tika atbalstīts MK 2014. gada 16. septembrī un kas pašreiz ir nodots izskatīšanai Saeimā, balstoties uz minēto koncepciju.

Izvirzot centrālo mērķi: "Efektīva, pieejama, inovatīva, profesionāla un uz rezultātu vērsta valsts pārvalde", **Valsts pārvaldes politikas attīstības pamatnostādnēs 2014.**–**2020. gadam[[7]](#footnote-7)** (turpmāk – valsts pārvaldes politikas pamatnostādnes) ir ietverti daudzi ar valsts pārvaldi un tās darbības efektivitātes pilnveidi saistīti jautājumi, kurus paredzēts risināt tuvākajos gados – attīstības plānošana un finanšu vadība, institucionālie jautājumi, pakalpojumu kvalitāte un pieejamība, valdības centra stiprināšana, valsts pārvaldes funkciju decentralizēšana, kvalitātes vadība, administratīvā sloga samazināšana, valsts un privātā partnerība, cilvēkresursu attīstība, pilsoniskās sabiedrības stiprināšana un citi aktuāli jautājumi. Apstiprinot valsts pārvaldes politikas pamatnostādnes 2014. gada 9. decembra sēdē, MK ir paudis politisko atbalstu arī pamatnostādņu apakšmērķa – "Profesionāli, motivēti un godīgi valsts pārvaldē nodarbinātie" – sasniegšanai, ko plānots īstenot, organizējot valsts pārvaldes nodarbināto profesionālās pilnveides pasākumus, tai skaitā piesaistot ES fondu finansējumu apmācību nodrošināšanā.

Labas pārvaldības un cilvēkresursu efektīvas vadības principu kā korupcijas novēršanas un apkarošanas politikas virsmērķi un galveno priekšnosacījumu jebkuras institūcijas vai organizācijas uzticamai darbībai nosaka arī **Korupcijas novēršanas un apkarošanas pamatnostādņu 2014.**–**2020. gadam[[8]](#footnote-8)** projekts. Lai sasniegtu iepriekšminēto pamatnostādņu apakšmērķi: "Nodrošināt soda par likumpārkāpumiem, kas saistīti ar dienesta ļaunprātībām un uzticētās varas nelikumīgu izmantošanu, neizbēgamību", kā viens no rīcības virzieniem tiek noteikts: "Preventīvo pretkorupcijas organizāciju efektīva darbība un neatkarības nodrošināšana", ko paredzēts izpildīt, īstenojot kompleksu pasākumu kopumu, tai skaitā plānojot un nodrošinot kontrolējošo institūciju personāla apmācības, kas nepieciešamas darba pienākumu veikšanai korupcijas novēršanas, apkarošanas un ēnu ekonomikas mazināšanas jomās.

**3. Valsts pārvaldes cilvēkresursu profesionālās pilnveides stratēģija   
2014.**–**2020. gadā**

**MK apstiprinātā koncepcija nosaka stratēģisko ietvaru, lai garantētu efektīvu valsts pārvaldi, kas darbojas kā vienots darba devējs un nodrošina uz rezultātu orientētu valsts pārvaldību. Šādas vīzijas pamatā ir profesionāli, motivēti un godīgi valsts pārvaldes darbinieki. Līdz ar to atbilstoši koncepcijā ietvertajam laika grafikam valsts pārvaldes cilvēkresursu vadības sistēmā ir sāktas būtiskas ilgtermiņa reformas, piemēram, ieviesta uz rezultātu orientēta darba izpildes plānošanas un novērtēšanas sistēma, uzsākta valsts civildienesta reforma, veikti pasākumi** mēnešalgu izlīdzināšanai līdzīga darba veicējiem dažādās valsts budžeta iestādēs. Valsts pārvaldē joprojām tiek turpināts meklēt risinājumus, kā ar mazākiem resursiem panākt lielāku efektivitāti. Viens no paveiktajiem pasākumiem ir valsts pārvaldes iestādēs ieviestā darba laika analīzes sistēma, kas ir atbalsta rīks iestāžu vadītājiem resursu mērīšanai, procesu pilnveidošanai un uz pierādījumiem balstītai budžeta plānošanai. Piemēram, Valsts kanceleja šo sistēmu ir balstījusi uz kvalitātes vadības sistēmas ietvaros izstrādātajiem procesiem, kas regulāri tiek aktualizēti, tādējādi nodrošinot Eiropas Sociālā fonda projekta "Integrētas kvalitātes vadības sistēmas izstrāde"[[9]](#footnote-9) ilgtspēju. Tāpat arī paredzams, ka, ņemot vērā standartlīgumā ar Sabiedrības integrācijas fondu un projekta pieteikuma veidlapā noteiktos principus, kuri paredz finansējuma saņēmējiem nodrošināt projekta rezultātu ilgtspēju arī pēc projekta īstenošanas beigām, jau ieviestajām kvalitātes vadības sistēmām valsts pārvaldes iestādēs 2014.–2020. gada periodā tiks nodrošināta ilgtspēja, pastāvīgi pārskatot ieviesto procesu atbilstību realitātei, kā arī, izmantojot esošo pieredzi, tiks veikta arī citu valsts pārvaldes iestāžu kvalitātes vadības sistēmas pilnveidošana pieejamā nacionālā finansējuma ietvaros.

Lai nodrošinātu profesionālus darbiniekus, viens no koncepcijā minētajiem rīcības virzieniem ir **izveidot motivācijas sistēmu un nodrošināt profesionālās pilnveides pasākumus (koncepcijas 2.3. apakšpunkts), kas nepieciešami, lai kvalitatīvi realizētu deleģētās funkcijas un sniegtu valsts pārvaldes pakalpojumus sabiedrībai. Profesionālo kompetenču pilnveide dos iespēju darbiniekiem neatkarīgi no vecuma un profesionālās kvalifikācijas apgūt valsts pārvaldei atbilstošas sistematizētas zināšanas un prasmes. Ņemot vērā, ka Valsts civildienesta likuma 5. pantā Valsts administrācijas skola ir noteikta kā centrālā valsts pārvaldes iestāde, kas īsteno valsts politiku ierēdņu izglītības jomā, lai sagatavotu augsti profesionālus ierēdņus, un tās funkcijās ietilpst ierēdņu mācību programmas izstrāde saskaņā ar Valsts kancelejas pasūtījumu kārtējam gadam un ierēdņu mācību procesu koordinēšana un nodrošināšana, likumsakarīgi, ka Valsts administrācijas skola piedāvās mācību stratēģiju, kas ir orientēta uz profesionālo kompetenču pilnveidošanu un tiek īstenota kā mērķtiecīgi organizēts centralizēts pasākums, mazinot mācību kā *ad hoc* pasākumu piedāvājumu noteiktām mērķgrupām.**

**Sistēmiskas mācību stratēģijas īstenošana tika apdraudēta pēdējo gadu laikā, kad būtiski tika samazināti valsts budžeta līdzekļi un līdz pat kritiskai robežai ierobežots mācību piedāvājums Valsts administrācijas skolā. Krīzes periodā Valsts administrācijas skolas piedāvājums bija fokusēts uz vispārēju profesionālo zināšanu attīstīšanu, piedāvājot tādus maksas mācību kursus kā, piemēram, administratīvais process, publisko iepirkumu organizēšana, projektu vadība, un vidēji gada laikā tika nodrošinātas mācības ne vairāk kā 5 % valsts pārvaldē nodarbināto. Ievērojot to, ka mācības tika piedāvātas par maksu, tad iestāžu starpā veidojās izteikta nevienlīdzība iespējās nodrošināt ierēdņiem Valsts civildienesta likumā garantētās tiesības uz regulāru apmācību. Arī valsts pārvaldes darbinieku viedoklis ir kritisks** – **2012. gadā, veicot aptauju**[[10]](#footnote-10) **par valsts pārvaldes darbinieku apmierinātību ar cilvēkresursu vadības politiku un tās rezultātiem, 44 % respondentu nepiekrita, ka valsts pārvaldes darbiniekiem ir iespējas regulāri pilnveidot profesionālās zināšanas (18 % nebija viedokļa šajā jautājumā), savukārt tikai 6 % respondentu pilnībā piekrita, ka valsts pārvaldes darbiniekiem piedāvātie profesionālās izaugsmes pasākumi nodrošina to profesionālo izaugsmi. Tādējādi ir secināms, ka darbinieku profesionālo kompetenču pilnveidošana nereti ir atkarīga tikai no iestāžu finanšu iespējām.**

Lai mazinātu administratīvo slogu un nodrošinātu valsts pārvaldes efektīvu darbību, kā arī ņemot vērā jauno valsts pārvaldes darbinieku novērtēšanas sistēmu un prioritāri veicamos darbus cīņā ar birokrātiju, Ministru prezidents 2012. gada 28. decembrī izdeva rezolūciju **Nr. 111-1/127 (turpmāk** – **rezolūcija), kur vienā no apakšpunktiem ir iekļauts aicinājums valsts pārvaldes iestādēm sadarbībā ar Valsts administrācijas skolu izstrādāt un īstenot iestādes darbinieku apmācības plānu. Saskaņā ar Koncepcijā plānoto šāds pasākums kalpos Valsts administrācijas skolas mācību organizēšanas stratēģijas pilnveidošanai. Valsts pārvaldē ir nepieciešama stratēģiska pieeja profesionālo kompetenču pilnveidei un zināšanu attīstītībai valsts pārvaldes darbiniekiem, tai skaitā to institūciju nodarbinātajiem, kuri ietekmē labāka regulējuma izstrādi mazo un vidējo komersantu uzņēmējdarbības atbalsta jomā, kā arī korupcijas novēršanas un ēnu ekonomikas mazināšanas jomā.**

**Papildus tam, lai veicinātu vienotu izpratni par minēto prioritāšu īstenošanu un to integrēšanu iestāžu darbības plānošanas sistēmā,** Valsts kanceleja nodrošina regulāru sadarbību gan ar ministriju ekspertiem (Valsts pārvaldes cilvēkresursu attīstības padome), gan ar padotības iestādēm.

**Saskaņā ar Valsts pārvaldes politikas attīstības pamatnostādnēs 2014.**–**2020. gadam noteikto mācību piedāvājums valsts pārvaldē nākotnē tiks balstīts uz 2013. gadā ieviesto darba izpildes plānošanas un novērtēšanas sistēmu (Novērtēšanas elektroniskās veidlapas informācijas sistēma jeb NEVIS)**[[11]](#footnote-11)**, kas kalpo kā stratēģiskās vadības rīks iestāžu un struktūrvienību vadītājiem un nodrošina Nacionālajā attīstības plānā un citos politikas plānošanas dokumentos definēto valsts līmeņa mērķu sasaisti ar darbinieku mērķiem, t. i., veicot mērķu kaskadēšanu līdz individuālajam līmenim, bet apmācību praktiskā īstenošana jāveic, pamatojoties uz kompetenču pieejas balstītas cilvēkresursu vadības sistēmu. Viens no šīs sistēmas veiksmīgas darbības pamatelementiem ir uz NEVIS sistēmas mācību vajadzību apkopojuma bāzes attīstīta mācību stratēģija, par kuras izstrādi, aktualizēšanu un īstenošanu ir atbildīga Valsts administrācijas skola, kā arī šīs stratēģijas pamatā izveidotie profesionālo zināšanu pilnveides moduļi, kuru ietvaros pasniedzamie kursi ir kategorizēti (ievadkurss, pamatkurss, padziļinātais kurss, specializētais kurss u. c.), gan arī orientēti uz dažādiem profesionālās hierarhijas līmeņiem (piemēram, jaunajiem ierēdņiem un darbiniekiem, dažādu jomu speciālistiem (sabiedrisko attiecību speciālistiem, juristiem, lietvežiem, grāmatvežiem u. c.), vidējā līmeņa vadītājiem, augstākā līmeņa vadītājiem). Stratēģijas ietvaros arī turpmāk tiks nodrošināta mācībspēku piesaiste no valsts pārvaldes, akadēmiskās vides, privātā sektora un ārvalstīm, lai spētu iespējami aptverošākā veidā reaģēt uz jaunajiem izaicinājumiem valsts pārvaldes kapacitātes stiprināšanā un nodarbināto profesionālajā pilnveidē. Tas ne tikai nodrošinās nodarbinātajiem plašākas iespējas attīstīt savu profesionālo kompetenci saskaņā ar iepriekš definētiem uz rezultātu balstītiem mērķiem, saglabājot un pilnveidojot valsts pārvaldes profesionalitāti, bet arī sekmēs nodarbināto motivāciju un veicinās proaktīvu valsts pārvaldes darbību pretstatā reaģēšanai uz problēmām, nodrošinot uz klientu orientētu pārvaldību. NEVIS sistēmas** mērķis līdztekus stratēģiskajai plānošanai ir arī novērtēt nodarbinātā darba izpildi atbilstoši novērtēšanas kritērijiem (rezultātu kritēriji un ieguldījuma kritēriji, piemēram, kompetences), noteikt nodarbinātā mācību un attīstības vajadzības un izvērtēt nodarbinātā izaugsmes iespējas. **Sistēmā tiek piedāvāts gan Valsts administrācijas skolas mācību katalogs, gan nodarbināto mācību vajadzību apkopojums, kas tiek iesniegts Valsts administrācijas skolai mācību piedāvājuma izstrādei.** Līdz ar to Valsts administrācijas skolas mācību piedāvājums būs balstīts uz darba izpildes novērtēšanas sistēmas sadaļā **"Mācību un attīstības vajadzības" identificētajām vajadzībām noteiktu profesionālo kompetenču pilnveidošanai.**

**Sākot no 2009. gada, ekonomiskās lejupslīdes periodā ierēdņu centralizētā mācību sistēma tika izjaukta. 2009. gada 11. jūnijā finansējums ierēdņu centralizētām mācībām apturēts ar MK lēmumu Nr. 11. Pēckrīzes periodā finansējums ierēdņu un valsts pārvaldes darbinieku mācībām atjaunots decentralizētā veidā un tā izlietojumu plāno un uzrauga pašas ministrijas.**

**Pildot rezolūcijā noteiktos uzdevumus, Valsts administrācijas skolā 2013. gadā ir pārveidota mācību organizēšanas pieeja no *ad hoc* individuālajiem kursiem, veicot pakāpenisku pāreju uz mērķtiecīgu stratēģijā balstītu apmācību veikšanu, izveidojot moduļu sistēmu, kurā mācību kursi sadalīti dažādās jomās, kā arī izstrādāts 91 jauns mācību kurss, kas ierēdņiem un valsts pārvaldes darbiniekiem tiek piedāvāti par maksu. Papildus tam ir organizēti arī 37 organizāciju iekšējie kursi.**

Valsts pārvaldes darbinieku dalība mācību kursos no 2002. gada līdz 2013. gadam

2013. un 2014. gadā Valsts administrācijas skola nodrošina centralizētās saturiskās mācības un svešvalodu mācības Latvijas prezidentūras ES Padomē iesaistītajiem speciālistiem, kuri ir nominētie pārstāvji no 13 ministrijām, Valsts kancelejas, Latvijas Republikas Saeimas un Ģenerālprokuratūras.

Finansējums prezidentūras mācību īstenošanai 2013. gadā – 639 062 EUR. Prezidentūrā iesaistīto apmācīto dalībnieku skaits – 1093 (nodrošinātas saturiskās, angļu valodas un franču valodas mācības). 2014. gadā – 959 643 EUR. Prezidentūrā iesaistīto apmācīto dalībnieku skaits – 1075 (plānots turpināt nodrošināt saturiskās, angļu valodas un franču valodas mācības, kā arī organizēt mācības valsts pārvaldes komunikācijas speciālistiem).

2014. gadā Valsts administrācijas skola, izstrādājot ikgadējo mācību piedāvājumu, pirmo reizi ir balstījusies uz iestāžu mācību plānu projektiem un uz NEVIS sistēmas sadaļā "Mācību un attīstības vajadzības" identificētajām vajadzībām profesionālo kompetenču pilnveidošanai, kā arī apkopojot saņemtos priekšlikumus no kursu dalībniekiem mācību kursu novērtējumos.

Attiecībā uz Valsts administrācijas skolu Koncepcija paredz, ka ierobežoto resursu apstākļos, sākot ar 2013. gadu, ir jāpārskata mācību organizēšanas stratēģija valsts pārvaldes ietvaros, nodrošinot mācības vismaz atsevišķām amatu grupām, jo īpaši visu līmeņu vadītājiem (mācību modulis, ko veido izvēles kursi). 2014. gadā amatpersonām, kas uzsāks darbu valsts pārvaldē, jānodrošina bezmaksas ievadkurss. Vidējā termiņā jānodrošina tāds mācību piedāvājums, lai katrs nodarbinātais atbilstoši savam attīstības plānam regulāri varētu pilnveidot profesionālās kompetences, t. i., Valsts administrācijas skolā tiek piedāvāti mācību moduļi dažādām nodarbināto grupām, kuru ietvaros tiek attīstītas vispārējās un speciālās kompetences.

**Vienots un sistēmisks mācību piedāvājums valsts pārvaldē tiek stiprināts arī Valsts dienesta likumprojektā, kas šobrīd ir iesniegts apstiprināšanai Saeimā. Likumprojekta mērķis ir stiprināt valsts dienestā** tādas vērtības kā profesionalitāte, politiskā neitralitāte un godīgums, piemēram, piedāvājot vienotas tiesiskās attiecības valsts pārvaldē nodarbinātajiem un atklātus konkursus darbinieku atlasē, stiprinot augstākā līmeņa vadītāju lomu un nodrošinot to centralizētu atlasi, ieviešot mediācijas funkciju, talantu vadības sistēmu u. c. Tāpat arī **tiek plānots, ka Valsts administrācijas skola piedāvās mācību programmu par valsts pārvaldes darbību jaunajiem ierēdņiem, kā arī mācību moduli augstākā līmeņa ierēdņiem profesionālo un vadīšanas kompetenču pilnveidošanai.**

**4. Kvalitātes vadības sistēmas ieviešana un attīstība valsts pārvaldē**

**Kvalitātes vadības sistēmas ieviešana un attīstība valsts pārvaldes iestādēs kā iedzīvotājiem augstvērtīgu pakalpojumu sniegšanas un iekšējo procesu optimāla regulējuma garants ievērojamu kāpumu piedzīvoja 2007.**–**2013. gada ES fondu plānošanas periodā Eiropas Sociālā fonda finansētās 1.5.1.3.1. apakšaktivitātes "Kvalitātes vadības sistēmas izveide un ieviešana" (turpmāk – 1.5.1.3.1. apakšaktivitāte) ietvaros, kur tika atbalstīts 21 projekts, kas nodrošināja kvalitātes vadības sistēmu plānošanu, ieviešanu un pilnveidošanu ministrijās, pašvaldībās, valsts pārvaldes iestādēs, plānošanas reģionos u. c. iestādēs. Rezultātā 26 institūcijas ESF ietvaros tika atbalstītas kvalitātes vadības sistēmas ieviešanā. Kvalitātes vadības sistēmu ieviešana galvenokārt no ES fondu līdzekļiem skaidrojama ar plānošanas perioda globālo ekonomisko lejupslīdi, kā rezultātā Latvijas valsts budžets tika vairākkārt konsolidēts un kvalitātes vadības sistēmu ieviešana valsts pārvaldē no budžeta līdzekļiem netika finansēta.**

**Atbilstoši kvalitātes vadības sistēmu ISO 9001:2008 prasībām 1.5.1.3.1. aktivitātē īstenoto projektu ietvaros ir sertificētas vairākas finansējuma saņēmējinstitūcijas, kā arī veikts iestāžu pašnovērtējums atbilstoši kopējās novērtēšanas sistēmas (CAF** – ***Common Assessment Framework*) modelim.**

**Ņemot vērā, ka ES fondu regulējums paredz finansējuma saņēmējiem nodrošināt projekta rezultātu uzturēšanu vismaz piecus gadus pēc projekta īstenošanas beigām, ieviestajām kvalitātes vadības sistēmām tiek nodrošināta ilgtspēja, pastāvīgi pārskatot ieviesto procesu atbilstību realitātei, kā arī izmantojot gūto pieredzi citu valsts pārvaldes iestāžu kvalitātes vadības sistēmas pilnveidošanā par valsts budžeta līdzekļiem.**

**Kopš 2012. gada 8. maija ir stājušies spēkā MK noteikumi Nr. 326 "Noteikumi par iekšējās kontroles sistēmu tiešās pārvaldes iestādēs", kas tika izdoti, pamatojoties uz Valsts pārvaldes iekārtas likuma 17. panta 6. punktā noteikto deleģējumu. Ar šī normatīvā akta palīdzību tiek regulētas iekšējās kontroles sistēmas prasības** **un tās izveidošanas, uzraudzības un uzlabošanas kārtība tiešajās valsts pārvaldes iestādēs, tādējādi nodrošinot kvalitatīvas institūciju pakalpojumu sniegšanas un darbības pamatelementus, kas tiešā veidā atbilst arī kvalitātes vadības sistēmas ieviešanas mērķiem.**

**Uzdevumi** – **veicināt kvalitātes vadības sistēmu ieviešanu valsts, plānošanas reģionu un pašvaldību iestādēs, ļaujot tām izvēlēties savai specifikai atbilstošāko pieeju, kā arī sekmēt labās prakses pieredzes apmaiņu, apkopojot un izplatot informāciju par dažādiem kvalitātes vadības modeļiem un organizējot apmācības kvalitātes vadītājiem,** – **ir integrēti arī politikas plānošanas dokumentā "Valsts pārvaldes politikas attīstības pamatnostādnes 2014.**–**2020. gadam", kas apstiprināts MK 2014. gada 9. decembrī.**

**Bez politikas plānošanas dokumentiem kā vispārējā stratēģiskā ietvara virzība uz izpratnes veicināšanu valsts un pašvaldību iestāžu vidū attiecībā uz nepieciešamību ieviest kvalitātes vadības sistēmu kā vienu no klientam atvērtas un ērtas publiskās pārvaldes pamatnosacījumiem tiek panākta arī ar regulāru apmācību kursu organizēšanu par minēto tēmu. Valsts administrācijas skola piedāvā vairākus regulāros apmācību kursus, kuros ir iespējams iepazīties ar kvalitātes vadības pamatprincipiem vai arī kādu no kvalitātes vadības procesa sastāvdaļām, piemēram, "Kvalitātes vadība teorijā un praksē. Kvalitātes vadības sistēma", "Kvalitātes un risku vadības mijiedarbība"**[[12]](#footnote-12) **u. c.**

**Paralēli tam, sadarbojoties gan ar akadēmisko, gan privāto sektoru, pastāvīgi tiek veikta pieredzes un labās prakses apmaiņa kvalitātes vadības sistēmu ieviešanā, kā arī gatavotas publikācijas, raksti un vadlīnijas. Piemēram, Valsts kanceleja sadarbībā ar Latvijas Kvalitātes biedrību ir izveidojusi domubiedru grupu "Kvalitātes vadība valsts pārvaldē", kas savu darbību ir uzsākusi 2013. gada 6. decembrī. Domubiedru grupa regulāri tiekas, lai dalītos pieredzē un informācijā par efektīvākajām pieejām kvalitātes vadības sistēmu ieviešanā dažādu sektoru iestādēs. Viedokļu apmaiņa notiek arī ārpus tikšanās reizēm interaktīvā forumā** [https://www.yammer.com/kvalit%C4%81  
tesvad%C4%ABbavalstsp%C4%81rvald%C4%93/#/threads/index?type=following](https://www.yammer.com/kvalit%C4%81tesvad%C4%ABbavalstsp%C4%81rvald%C4%93/#/threads/index?type=following)**. Starp svarīgākajiem publicētajiem materiāliem saistībā ar kvalitātes vadību jāmin Valsts kancelejas izstrādātās vadlīnijas "Iekšējās kontroles sistēmas izveidošanas, uzraudzības un uzlabošanas vadlīnijas"**[[13]](#footnote-13)**, kas ietver plašu informāciju par labu pārvaldību, iekšējo kontroli, nepieciešamajiem dokumentiem, aprakstiem, pārbaudēm, mērījumiem, kā arī labās prakses piemēriem valsts pārvaldē. Plašāka informācija par kvalitātes vadības ieviešanas aktualitātēm un atbildes uz biežāk uzdotajiem jautājumiem visiem interesentiem ir pieejamas arī MK mājaslapas sadaļā "Kvalitātes vadība"**[[14]](#footnote-14)**, kuru Valsts kanceleja kā kvalitātes vadības procesa turētāja valstī kopumā regulāri atjauno.**

### ****5. Paveiktie un plānotie pasākumi administratīvo procedūru vienkāršošanai komersantiem un iedzīvotājiem 2014.****–****2020. gadā, kā arī šo pasākumu sasaiste ar valsts pārvaldes cilvēkresursu profesionālās pilnveides stratēģiju****

Valsts pārvaldes cilvēkresursu vadības sistēmā ir sāktas būtiskas ilgtermiņa reformas, lai sasniegtu mērķi – uz rezultātu un klientu orientēta valsts pārvalde, kurā strādā profesionāli un motivēti darbinieki. Reformu pamatā ir orientācija uz Nacionālā attīstības plāna 2014.–2020. gadam vadmotīva "ekonomikas izrāviens" sasniegšanu, mazinot likumdošanas un smagnēju normatīvo aktu prasību radītā administratīvā sloga ietekmi uz uzņēmējdarbības vides dalībniekiem un iedzīvotājiem kopumā. Lai minēto uzdevumu praktiski īstenotu, valsts pārvaldei jāspēj stiprināt kritiski svarīgās profesionālās kompetences un piedāvāt mērķtiecīgi organizētus apmācību pasākumus, tādējādi veicinot uz klientu orientētu kultūru un īstenojot likumdošanas iniciatīvas administratīvā sloga mazināšanai. Valsts pārvalde ir atbildīga par uzņēmējdarbības normatīvās bāzes izstrādi, piemērošanu un pakalpojumu sniegšanu, līdz ar to valsts pārvaldē nodarbināto profesionalitāte ir būtisks faktors Latvijas konkurētspējas veicināšanai un uzņēmējdarbības vides attīstībai, nodrošinot virzību uz Nacionālā attīstības plāna vadmotīva sasniegšanu.

Balstoties uz Latvijas nacionālo reformu programmā "ES 2020" stratēģijas īstenošanai noteiktajiem administratīvā sloga mazināšanas un uzņēmējdarbības vides sakārtošanas mērķiem, kā arī MK deklarācijā ietvertajiem uzdevumiem, reizi divos gados tiek sastādīts **Uzņēmējdarbības vides uzlabošanas pasākumu plāns** (turpmāk – pasākumu plāns). Pasākumu plāna izpildes koordinēšanu un nozaru ministrijām noteikto uzdevumu izpildes uzraudzību nodrošina vadības grupa, kuras sastāvs ir noteikts ar Ministru prezidenta rīkojumu. Plānā ir iekļauti pasākumi, kas saistīti ar normatīvo aktu prasību atvieglošanu uzņēmējdarbības veikšanai Pasaules Bankas veiktā pētījuma *Doing Business* jomās – uzņēmējdarbības uzsākšana, būvniecība, nekustamo īpašumu reģistrācija, investoru tiesību aizsardzība, nodokļu maksāšana, pārrobežu tirdzniecība, darba attiecības, līgumu izpilde un uzņēmējdarbības izbeigšana. Šī plāna mērķis ir mazināt administratīvo slogu uzņēmējiem un iedzīvotājiem, optimizēt kontroles institūciju funkcijas un piedāvāt izmaiņas normatīvajos aktos noteiktajās prasībās. Tādējādi plānā identificētās problemātiskās jomas definē mācību vajadzību pieprasījumu valsts pārvaldei, lai tā, izmantojot savus cilvēkresursus, spētu laikus reaģēt un novērst konstatētos trūkumus normatīvajā regulējumā, pakalpojumu sniegšanā un uzņēmējdarbības vides pilnveidē, piedāvājot kvalitatīvas, uz rezultātu orientētas likumdošanas izmaiņas un uzlabojot attiecīgo pakalpojumu servisu komersantiem un iedzīvotājiem. Pasākumu plāna 2014.–2015. gadam mērķis līdzīgi kā iepriekšējā perioda plānā ir vienkārši un kvalitatīvi pakalpojumi uzņēmējdarbībā, ieviešot plašāku e-pārvaldības risinājumu klāstu. Plānā 2014.–2015. gadam tiek turpināti pasākumi, kas bija ietverti 2013. gada plānā, tādējādi nodrošinot īstenojamo pasākumu ilgtspēju. Pasākumu plāns ir izstrādāts, balstoties uz Tautsaimniecības padomes, Ārvalstu investoru padomes Latvijā, Latvijas Tirdzniecības un rūpniecības kameras, Latvijas Darba devēju konfederācijas, kā arī līdzatbildīgo ministriju un uzņēmēju izteiktajiem priekšlikumiem. Pasākumu plāna izpildi regulāri uzrauga plāna uzraudzības vadības grupa. Ilgtspējas princips atbilstoši MK deklarācijai tiks ievērots arī turpmāko plānu izstrādē līdz 2020. gadam, kur sākotnēji tiks izvērtēts katra iepriekšējā plāna ietvaros nozaru ministrijām un attiecīgi atbildīgajām institūcijām definēto uzdevumu ieviešanas progress, uz kā pamata tiks veidoti nākamā plāna mērķi un sasniedzamie uzdevumi. Bez MK deklarācijās iekļautajiem plānotajiem pasākumiem Ekonomikas ministrijai kā centrālajai atbildīgajai institūcijai plāna izstrāde ik gadu vismaz līdz 2020. gadam ir nostiprināta uzdevuma veidā arī MK apstiprinātajās Valsts pārvaldes attīstības pamatnostādnēs 2014.–2020. gadam.

Bez minētā pasākumu plāna MK regulāri tiek izskatīti un apstiprināti arī citi dažādu nozaru plāni un informatīvie ziņojumi administratīvā sloga mazināšanas jomā gan centrālās valsts pārvaldes, gan pašvaldību līmenī, kuru īstenošana pašreiz ir procesā. Kā piemērus var minēt:

1. Pasākumu plāns administratīvā sloga samazināšanai, administratīvo procedūru vienkāršošanai un publisko pakalpojumu kvalitātes uzlabošanai uzņēmējiem un iedzīvotājiem (apstiprināts ar MK 2011. gada 29. augusta rīkojumu Nr. 409) (<http://polsis.mk.gov.lv/view.do?id=3744>);
2. Izglītības iestāžu uzraudzības un kontroles pasākumu samazināšanas plāns (apstiprināts ar MK 2011. gada 9. novembra rīkojumu Nr. 592) (<http://polsis.mk.gov.lv/view.do?id=3807>);
3. Pasākumu plāns administratīvā sloga samazināšanai un administratīvo procedūru vienkāršošanai veselības aprūpes pakalpojumu jomā (apstiprināts ar MK 2013. gada 20. septembra rīkojumu Nr. 419) (<http://polsis.mk.gov.lv/view.do?id=4501>);
4. 2013. gada 13. augusta informatīvais ziņojums "Par iespēju administratīvā sloga mazināšanai pašvaldībām samazināt iesniedzamo pārskatu skaitu";
5. plāna projekts "Pasākumu plāns administratīvā sloga samazināšanai un administratīvo procedūru vienkāršošanai privātā sektora darbības dokumentēšanas un dokumentu glabāšanas jomā" (VSS-727) (<http://tap.mk.gov.lv/mk/tap/?pid=40327851>) u. c.

Lai izpildītu pasākumu plānā administratīvā sloga samazināšanai, administratīvo procedūru vienkāršošanai un publisko pakalpojumu kvalitātes uzlabošanai uzņēmējiem un iedzīvotājiem doto uzdevumu − nodrošināt normatīvo aktu projektu ietekmes uz uzņēmējdarbības vidi sākotnējā novērtējuma metožu pielietošanu normatīvo aktu projektu izstrādē, Valsts kanceleja ir izveidojusi darba grupu, kurā iekļauti pārstāvji no nozaru ministrijām, Valsts kancelejas, Latvijas Tirdzniecības un rūpniecības kameras, Latvijas Darba devēju konfederācijas un Latvijas Pašvaldību savienības. Apzinot iespējas pilnveidot esošo regulējumu, Valsts kanceleja virzīja grozījumus MK 2009. gada 15. decembra instrukcijā Nr. 19 "Tiesību akta projekta sākotnējās ietekmes izvērtēšanas kārtība", MK 2007. gada 6. marta noteikumos Nr. 171 "Kārtība, kādā iestādes ievieto informāciju internetā" un MK 2009. gada 25. augusta noteikumos Nr. 970 "Sabiedrības līdzdalības kārtība attīstības plānošanas procesā". Minētie administratīvā sloga mazināšanas plāni veidoti, pamatojoties uz iepriekš veiktu pētījumu rezultātiem, un nodrošina administratīvo procedūru identificēšanu nolūkā mazināt to ietekmi un racionālāku, vienkāršotāku ieviešanu attiecībā uz uzņēmējiem un iedzīvotājiem, piemēram, izmantojot e-risinājumus, kā arī nospraust secīgu realizējamo pasākumu kopumu attiecīgo nozaru administratīvā sloga mazināšanā pakalpojumu saņēmējiem un iedzīvotājiem kopumā. Turpmāk paredzēts virzīt līdzīgus administratīvā sloga mazināšanas plānus arī citās nozarēs, kā arī nodrošināt jau esošo plānu izpildes rezultātu uzraudzību un ilgtspēju.

Būtiskas izmaiņas attiecībā uz administratīvā sloga jautājumiem tika iestrādātas MK 2009. gada 15. decembra instrukcijas Nr. 19 "Tiesību akta projekta sākotnējās ietekmes izvērtēšanas kārtība" 2013. gada 30. aprīļa grozījumos[[15]](#footnote-15). Anotācijas II sadaļas nosaukums tika izteikts jaunā redakcijā: "Tiesību akta projekta ietekme uz sabiedrību, tautsaimniecības attīstību un administratīvo slogu". Atbilstoši grozījumiem šajā sadaļā tika izveidots jauns punkts, kurā jānorāda projekta tiesiskā regulējuma paredzamā ietekme uz administratīvo slogu, to paskaidrojot. Ja administratīvais slogs samazinās, jānorāda, kādām sabiedrības grupām un institūcijām administratīvais slogs samazinās, konkretizējot ieguvumus. Ja administratīvais slogs palielinās, jānorāda, kādām sabiedrības grupām un institūcijām administratīvais slogs palielinās, konkretizējot izmaiņas. Grozījumi paredz, ka administratīvo izmaksu monetārs novērtējums jāveic jebkuram projektam, kurā tiks paredzēta informācijas sniegšana. Vienlaikus tika noteikts izmaksu apmērs tiesiskā regulējuma mērķgrupai – privātpersonām un juridiskām personām, kuru pārsniedzot, administratīvo izmaksu monetārs izvērtējums ir obligāti jāiekļauj – attiecīgi 200 *euro* apmērā fiziskai personai un 2000 *euro* juridiskai personai. Jānorāda arī izmaksas, kuras tiesiskais regulējums rada valsts pārvaldes institūcijai saistībā ar informācijas pieņemšanas, apstrādes vai uzglabāšanas pienākumiem. Minētais piemērs ir kā pamats administratīvā sloga novērtēšanai, kas integrēts nacionālās politikas izstrādē sākotnējās normatīvā akta redakcijas izstrādes, saskaņošanas un virzības MK procesā. Tomēr, lai nodrošinātu administratīvā sloga ietekmes kvalitatīvu sākotnējo novērtējumu un veicinātu šādu izmaiņu vienotu izpratni un lietošanu visā valsts pārvaldē, ir nepieciešams pastāvīgs apmācību process. Uzņēmējdarbības atbalsta mācību moduļa gatavošanas procesā Valsts administrācijas skola jau 2013. gadā organizēja vairākas darba grupas tikšanās, un mācību moduļa izstrāde ir iekļauta arī Valsts administrācijas skolas 2014. gada darba plānā.

Projekta **"Administratīvā sloga samazināšana un administratīvo procedūru vienkāršošana"** (projekta identifikācijas Nr. 1DP/1.5.1.2.0/08/  
IPIA/SIF/001) 5.7. aktivitātes "Apmācību programmas izstrāde un semināru organizēšana valsts pārvaldes iestāžu – ministriju darbiniekiem par administratīvā sloga samazināšanu un aprēķināšanu (finansiālā izteiksmē), izstrādājot jaunus tiesību aktu projektus un to anotācijas" ietvaros 2014. gada sākumā tika izstrādāta mācību programma un nodrošināti 15 semināri. Minētās aktivitātes mērķis ir nodrošināt mācību pakalpojumu valsts pārvaldes iestāžu darbiniekiem par administratīvā sloga samazināšanu un aprēķināšanu (finansiālā izteiksmē), izstrādājot jaunus tiesību aktu projektus un to anotācijas, tādējādi veicinot valsts pārvaldes nodarbināto kompetenču paaugstināšanu par administratīvā sloga problemātiku un administratīvā sloga samazināšanas nozīmi, uzlabojot tiesību aktu projektu un to anotāciju izstrādes kvalitāti kopumā, kā arī nodrošinot to, ka tiesiskais regulējums tiks kvalitatīvāk izstrādāts, izvērtēts un izskaidrots. Lai nodrošinātu minētā projekta rezultātu ilgtspēju, kā arī apmācītu jaunos valsts pārvaldes darbiniekus, līdzīgas apmācības ir plānots organizēt arī turpmāk 2014.–2020. gada plānošanas periodā.

Kā nozīmīgu stratēģiskās plānošanas dokumentu administratīvā sloga mazināšanai valsts pārvaldes pakalpojumu saņēmējiem jāuzsver **"Koncepcija par publisko pakalpojumu sistēmas pilnveidi"** (apstiprināta ar MK 2013. gada 19. februāra rīkojumu Nr. 58) ([http://polsis.mk.gov.lv/  
view.do?id=4246](http://polsis.mk.gov.lv/view.do?id=4246)), kuras mērķis ir izveidot publisko pakalpojumu sistēmu, definējot sistemātisku pieeju vienotas un koordinētas publisko pakalpojumu attīstības politikas un regulējuma izstrādē, metodiskajā vadībā un īstenošanā. Publisko pakalpojumu sistēmas pilnveides mērķis ir nodrošināt iedzīvotāju vajadzībām atbilstošu pakalpojumu izveidi un sniegšanu, lai samazinātu administratīvo slogu, uzlabotu pakalpojumu pieejamību, veicinātu valsts pārvaldes efektivitāti, veicinātu valsts pārvaldes caurskatāmību, ieviešot sistemātisku pieeju vienotas un koordinētas publisko pakalpojumu attīstības politikas un regulējuma izstrādē, nodrošinot pilnveides procesu koordināciju un vadību, tai skaitā veicinot institucionālo sadarbību un nodrošinot informācijas un komunikācijas tehnoloģiju (IKT) iespēju visaptverošu un koordinētu pielietošanu valsts pārvaldes procesu pilnveidē un pakalpojumu sniegšanā. Koncepcija paredz izstrādāt Publisko pakalpojumu likumu, pakārtotos normatīvos aktus, veicināt e-pakalpojumu un IKT koplietošanas rīku attīstību, izstrādāt vienotu publisko pakalpojumu izmaksu uzskaites un pārskatu sniegšanas kārtību, kā arī veikt visus nepieciešamos sagatavošanas pasākumus attiecībā uz Vides aizsardzības un reģionālās attīstības ministrijas plānotā klientu apkalpošanas centru tīkla pilotprojekta īstenošanu. Kopš koncepcijas pieņemšanas ir notikusi plānveidīga virzība uz tajā noteikto principu, mērķu un rīcības virzienu ieviešanu praksē. 2014. gada 14. janvārī MK atbalstīts (14.01.2014. prot. Nr. 2 25. §) un 2014. gada 8. maijā Saeimā pirmajā lasījumā ir ticis izskatīts Publisko pakalpojumu likumprojekts. 2014. gada pirmajā pusē Daugavpilī, Valmierā, Rojā, Rīgā un Aucē īstenotajā pilotprojektā, kurā tika pārbaudīti vairāki varianti, kā efektīvāk apvienot un ērtāk iedzīvotājiem sniegt valsts iestāžu pakalpojumus, tika secināts[[16]](#footnote-16), ka gan klienti, gan iesaistītie pakalpojumu sniegšanas centru darbinieki jaunizveidoto iedzīvotāju apkalpošanas formu vērtē kā veiksmīgu un saskata tajā potenciālu efektīvākai un sekmīgākai iedzīvotāju apkalpošanai. Respondenti atzīst, ka, izveidojot vienotos klientu apkalpošanas centrus, ir iespējams radīt klientiem ērtāku, draudzīgāku un pieejamāku pakalpojumu saņemšanas vidi. Koncepcijas mērķu un principu iedzīvināšanu un praktisko īstenošanu, kā arī realizētā pilotprojekta ilgtspēju ir paredzēts turpināt un nodrošināt arī turpmāk, iniciatīvas priekšrocības popularizējot arī ar apmācību palīdzību, kā rezultātā tiktu veicināta valsts pārvaldes izpratne par biznesa procesiem un darbībām, ko sevī ietver pakalpojumu sniegšana vienas pieturas aģentūras ietvaros, lai veidotu jaunu pieeju valsts pārvaldes pakalpojumu sniegšanā un padarītu tos kvalitatīvākus, pieejamākus un efektīvākus salīdzinājumā ar pašreizējo decentralizēto pakalpojumu sniegšanas pieeju, kura balstīta uz institūciju funkcionalitātes un nozaru piederības principiem.

Lai paaugstinātu uzņēmējdarbībai un investīcijām labvēlīgas vides veidošanu, kas sevī iekļauj efektīvas, uz klientu orientētas valsts pārvaldes darbības veicināšanu, administratīvā sloga mazināšanu un vienas pieturas aģentūras principa ieviešanu, valsts pārvaldes pieejamību, nodrošinot kvalitatīvus pakalpojumus un IKT izmantošanu, 2014.–2020. gada plānošanas periodā 3.4.2. SAM ietvaros tiks veicināta valsts pārvaldes darbinieku profesionālā pilnveide, kuru funkcijas ir saistītas ar uzņēmējdarbības vides uzlabošanu, sakārtošanu un administratīvā sloga mazināšanu mazajiem un vidējiem komersantiem šādās iestādēs: Uzņēmumu reģistrā, Valsts ieņēmumu dienestā, Valsts reģionālas attīstības aģentūrā, Lauku atbalsta dienestā, Latvijas investīciju un aģentūrā, Iepirkumu uzraudzības birojā, Valsts darba inspekcijā, Nodarbinātības valsts aģentūrā, Valsts zemes dienestā, Patentu valdē, Valsts mežu dienestā, Pārtikas un veterinārajā dienestā, Centrālajā finanšu un līgumu aģentūrā, Patērētāju tiesību aizsardzības centrā, Centrālajā statistikas pārvaldē, Konkurences padomē, Valsts kasē, Valsts kontrolē, Latvijas Nacionālajā arhīvā, Satversmes aizsardzības birojā, Latvijas Bankā, Sabiedrisko pakalpojumu regulēšanas komisijā, Pārresoru koordinācijas centrā, Ārlietu ministrijā, Ekonomikas ministrijā, Finanšu ministrijā, Kultūras ministrijā, Labklājības ministrijā, Satiksmes ministrijā, Tieslietu ministrijā, Vides aizsardzības un reģionālās attīstības ministrijā, Zemkopības ministrijā, Valsts kancelejā, Latvijas Republikas Saeimā, Latvijas Valsts prezidenta kancelejā u. c.

**6. Korupcijas apkarošana un ēnu ekonomikas mazināšana**

**2014.**–**2020. gadā, kā arī īstenojamo pasākumu sasaiste ar valsts pārvaldes cilvēkresursu profesionālās pilnveides stratēģiju**

Pasaules Banka ir secinājusi[[17]](#footnote-17), ka korupcija ir pats nopietnākais valsts ekonomiskās un sociālās attīstības šķērslis, jo, izkropļojot likuma varu un vājinot institūciju darbību, tiek apturēta arī no tām atkarīgā valsts ekonomiskā izaugsme. Korupcijas radītos ekonomiskos zaudējumus apliecina daudzi pētījumi šajā jomā. ES līmenī 4 no 5 aptaujātajiem pilsoņiem atzīst, ka korupcija ir būtiska problēma attiecīgajā dalībvalstī un pēc aptuvenām aplēsēm korupcijas radītie zaudējumi ES ekonomikai sastāda 120[[18]](#footnote-18) miljardus *euro* gadā, kas kopumā veido 1 % no ES iekšzemes kopprodukta un ir tikai nedaudz mazāk kā ES gada budžeta kopsumma. Tāpat arī ASV[[19]](#footnote-19)ir izpētīts, ka atkarībā no ieviesto kontroles mehānismu efektivitātes korupcijas radītie ekonomiskie zaudējumi mērāmi 3–15 %, biežāk 5–10 % apmērā no publisko funkciju nodrošināšanai paredzētajiem līdzekļiem.

Kontroles izmaksas ir salīdzinoši dārgas un grūti realizējamas tajos publiskās pārvaldes sektoros, kur darba rezultāti ir ļoti grūti statistiski precīzi izmērāmi. Līdz ar to korupcijas risku mazināšanā bieži vien būtiskākais ir nevis kontroles sistēmas stiprināšana, bet gan pamatdarbības funkcijas īstenošana pēc iespējas augstākā kvalitātē[[20]](#footnote-20).

Kā būtiska mērķgrupa profesionālās pilnveides pasākumiem 2014.–2020. gadā ir atzīmējama Korupcijas novēršanas un apkarošanas biroja (KNAB) amatpersonu kompetenču stiprināšana korupcijas un ēnu ekonomikas mazināšanai, lai vienmērīgi attīstītos un savu darbību pilnveidotu visas tiesībaizsardzības institūcijas. KNAB administratīvās kapacitātes stiprināšana ir priekšnosacījums un atbalsts integrētai tiesu varas sistēmas attīstībai, jo KNAB, kvalitatīvi veicot pirmstiesas izmeklēšanas un pierādījumu vākšanas funkcijas, var būtiski atvieglot lēmumu pieņemšanu tiesā, nodrošinot to ar augstas kvalitātes izmeklēšanas materiāliem, tādējādi veicinot tiesvedības procesu saīsināšanu un gala sprieduma pieņemšanai nepieciešamā laika samazināšanu, kas kopumā efektīvāk veicinātu uzņēmējdarbības vides attīstību un nodrošinātu lielāku pievienoto vērtību no investīcijām tiesībsargājošo institūciju kapacitātes stiprināšanā 2014.–2020. gadā. KNAB administratīvās kapacitātes stiprināšana tiek plānota jomās, kas saistītas ar korupcijas pazīmju, interešu konfliktu un politisko partiju finansiālās darbības finanšu pārkāpumu risku identificēšanu, novēršanu un ēnu ekonomikas apkarošanu, kur nepieciešams stiprināt administratīvo pārbaužu veicēju un izmeklētāju operatīvo darbību, it īpaši operatīvās analīzes, specifikai nepieciešamās kompetences, kā arī ar preventīvo novēršanu saistītās kompetences. Pēdējo gadu laikā, pildot funkcijas korupcijas apkarošanā, birojs ir strādājis pie sarežģītām krimināllietām, atsevišķās lietās izmeklējot daudzas noziedzīgu nodarījumu epizodes un īstenojot sadarbību ar citu valstu dienestiem, lai tiktu nodrošinātas izmeklēšanas darbības arī ārpus Latvijas robežas. Starptautiska mēroga ekonomisko noziegumu izmeklēšanai (piemēri – "Daimler" kukuļošanas lieta un tā dēvētā "oligarhu" lieta) KNAB kapacitāte joprojām ir ierobežota, jo noziedzīgu nodarījumu atklāšana ir saistīta ar sarežģītu krāpšanas shēmu šķetināšanu un starptautiski organizētu noziedzīgu nodarījumu epizožu izmeklēšanu un apkopošanu, kur nepieciešama īpaša ekspertīze un nodarbinātie ar specifiskām, visaptverošām zināšanām un pieredzi. Tāpat arī gan KNAB, gan arī citu kontroles institūciju administratīvās kapacitātes trūkums saistāms ar spēju noteikt korupcijas sensitīvās jomas un risku analīzes rezultātā laikus identificēt personas, kuru darbībā varētu būt likumpārkāpumu pazīmes. Citu valstu prakse un metodes operatīvās un stratēģiskās analīzes veikšanā netiek pilnvērtīgi ieviestas un izmantotas, kas galvenokārt skaidrojams ar institūciju iekšējās kapacitātes un finanšu resursu trūkumu. Lai konstatētu noziedzīgus nodarījumus izdarījušo amatpersonu darbības, analizētu likumsakarības, savāktu neapšaubāmus pierādījumus par notikumu gaitu un personu iesaisti un atklātu labi izstrādātas un gadiem darbojošās sistēmas ar naudas plūsmām, spētu koordinēt, vadīt un veicināt pārrobežu starptautisko izmeklēšanas gaitu, lai identificētu un atgūtu pretlikumīgu darbību rezultātā iegūtus aktīvus, nepieciešami atbilstošas kvalifikācijas izmeklētāji un operatīvie darbinieki, kuru profesionālās prasmes būtu atbilstošas, lai atklātu korupcijas un noziedzīgu nodarījumu rezultātā nelikumīgi iegūtu līdzekļu izcelsmi, atšķetinātu prettiesisko maksājumu nodošanā izmantotās starpnieku ķēdes, identificētu noziedzīgās darbībās iesaistīto, ārvalstīs reģistrēto komercsabiedrību patieso labuma guvēju un citas noziedzīgi iegūtu līdzekļu legalizācijas shēmas ar pārrobežu noziedzību saistītos amatnoziegumos. Tādējādi izmeklētājiem un operatīvajiem darbiniekiem ne tikai jāatbilst augstām prasībām krimināltiesību zinātņu jomā, bet arī jāpārzina starptautiskā sadarbība krimināltiesībās, jābūt pietiekamām zināšanām starptautiskajās tiesībās, nodokļu tiesībās, kredītiestāžu darbību reglamentējošos normatīvajos aktos un informācijas tehnoloģiju jomā, kā arī jāpiemīt iemaņām vērtēt un analizēt ekonomiska, finansiāla rakstura datus. Lai paaugstinātu izmeklējamo lietu kvalitāti, atklājot noziedzīgus nodarījumus un administratīvos pārkāpumus, kas saistīti ar valsts varas un resursu izmantošanu savtīgās interesēs, tai skaitā politisko partiju nelikumīgu finansēšanu un prettiesisku finansēšanas avotu izmantošanu, un veicinātu nelikumīgi iegūtu līdzekļu identificēšanu un atgūšanu, kā arī lai palielinātos to krimināllietu un administratīvo pārkāpumu lietu īpatsvars, kas ir atklātas pēc KNAB paša iniciatīvas un iegūtās informācijas, nevis uz trešo pušu iesniegumu pamata, 2014.–2020. gadā tiek plānota KNAB un citu ēnu ekonomikas apkarošanā iesaistīto institūciju (piemēram, Valsts kontrole, Finanšu un kapitāla tirgus komisija, Izložu un azartspēļu uzraudzības inspekcija, Pārtikas un veterinārais dienests, Valsts meža dienests, Valsts darba inspekcija, Valsts ieņēmumu dienests, Veselības inspekcija, Valsts robežsardze, Valsts policija, Iepirkumu uzraudzības birojs, Patērētāju tiesību aizsardzības centrs, Konkurences padome, Drošības policija, Datu valsts inspekcija, Valsts augu aizsardzības dienests, Valsts aizsardzības militāro objektu un iepirkumu centrs, Pilsonības un migrācijas lietu pārvalde, Valsts tiesu medicīnas ekspertīzes centrs, Valsts tehniskās uzraudzības aģentūra, Sabiedrisko pakalpojumu regulēšanas komisija, Pārresoru koordinācijas centrs, Lauku atbalsta dienests, Aizsardzības ministrija, Ārlietu ministrija, Ekonomikas ministrija, Finanšu ministrija, Iekšlietu ministrija, Labklājības ministrija, Tieslietu ministrija, Veselības ministrija, Zemkopības ministrija, Valsts kanceleja, Latvijas Republikas Saeima, Latvijas Valsts prezidenta kanceleja u. c.) darbinieku kvalifikācijas celšana apmācību un pieredzes apmaiņas pasākumu veidā ar citu valstu atbildīgo dienestu amatpersonām, kā rezultātā tiktu uzlabotas stratēģiskās un operatīvās analīzes metodes noziedzīgu nodarījumu izmeklēšanā, identificējot prettiesisku ienākumu avotus.

Bez korupcijas novēršanas un apkarošanas nozīmīga joma, kurā Latvijai pēdējo gadu laikā iezīmējas negatīvas tendences, ir ēnu ekonomikas apkarošana. Igaunija un Lietuva 2013. gadā ir turpinājušas savu ilgtermiņa tendenci pakāpeniski samazināt ēnu ekonomikas apjomu, kas saskaņā ar aprēķiniem 2013. gadā ir samazinājusies par aptuveni 2,9–3,5 % no IKP līdz attiecīgi 15,7 % un 15,3 % no IKP. Turpretī Latvijas ēnu ekonomika pēc diviem secīgiem samazinājuma gadiem 2013. gadā ir pieaugusi par 2,7 % no IKP līdz 23,8 % no IKP[[21]](#footnote-21). Šīs izmaiņas ir apturējušas Baltijas ēnu ekonomikas konverģenci, Latvijas ēnu ekonomikas apjomam pārsniedzot ēnu ekonomiku kaimiņvalstīs par aptuveni 8–9 % no IKP. Galvenais Latvijas ēnu ekonomikas pieauguma veicinātājs ir augošie neuzrādītie uzņēmējdarbības ienākumi, t. i., korporatīva izvairīšanās no nodokļu maksāšanas. Īpaši liels Latvijas ēnu ekonomikas pieaugums saskaņā ar pētījumu ir bijis vidēja lieluma būvniecības kompānijās, kas darbojas Rīgas reģionā. Savukārt ilggadējs ēnu ekonomikas pētnieks un Austrijas profesors F. Šneiders, kas aprēķinos izmanto makro­ekonomisku ieguldījumu – rezultātu modeli, ēnu ekonomikas apjomu Latvijā 2013. gadā ir novērtējis 25,5 % apmērā, kas ir zemākais rādītājs Baltijas valstīs, attiecīgi 27,6 % Igaunijā un 28,0 % Lietuvā, un ar tendenci samazināties. Lai gan dažādu autoru pētījumos Latvijas vieta salīdzinājumā ar pārējām Baltijas valstīm ir atšķirīga, tomēr ēnu ekonomikas indekss procentuāli nav ievērojami atšķirīgs dažādos informācijas avotos un atkarībā no lietotās pētījuma metodikas svārstās robežās no 23,8 %–25,5 % no IKP, kas vērtējams kā augsts rādītājs un nozīmē, ka valsts pārvaldei ir jāspēj kvalitatīvāk reaģēt uz jaunajiem izaicinājumiem ēnu ekonomikas efektīvākā apkarošanā, kā tas darīts iepriekšējo gadu laikā. Viens no veidiem, kā mazināt ēnu ekonomikas izplatību valstī, ir profesionāli, kompetenti un apmācīti kontroles institūciju nodarbinātie, kuri piedalījušies apmācībās un pieredzes apmaiņas pasākumos ar citām ES dalībvalstīm un rezultātā apzinās mūsdienu izaicinājumus un ēnu ekonomikas izplatības paveidus un ir spējīgi reaģēt ar atbilstošām ierobežojošām metodēm vai attiecīgi normatīvo aktu, vadlīniju un procesu izmaiņām, lai mazinātu ēnu ekonomikas izplatību valstī un nodrošinātu lielākus nodokļu ieņēmumus no pelēkajā ekonomikas sektorā esošajiem komersantiem, kas savukārt veicinātu arī korupcijas mazināšanos un uzņēmējdarbības vides sakārtošanu, kas arī ir viens no valsts pārvaldē nodarbināto apmācību stratēģijas uzdevumiem.

Nepieciešamību investēt kontroles institūciju cilvēkresursu attīstībā un apmācībā uzsver arī pašas institūcijas, kuras, sniedzot pārskatus par paveiktajiem uzdevumiem, saskaņā ar MK 2010. gada 26. augusta rīkojumu Nr. 513 apstiprinātajā Pasākumu plānā ēnu ekonomikas apkarošanai un godīgas konkurences nodrošināšanai 2010.–2013. gadā aicinājušas risināt ieilgušos problēmjautājumus cilvēkresursu, darba samaksas un kvalifikācijas jomās, izsakot priekšlikumus, piemēram, papildināt personālu ar īpašas kvalifikācijas (IT) speciālistiem, paaugstināt maksimālās mēnešalgu likmes, piešķirt papildu finansējumu mēnešalgu faktiskajai palielināšanai, diferencēt mēnešalgas vienas amatu saimes ietvaros atkarībā no speciālistam nepieciešamajām zināšanām, kā arī piešķirt papildu finansējumu apmācībām.[[22]](#footnote-22) Apkopojot iestāžu informāciju[[23]](#footnote-23), funkciju izpildes kvalitātes paaugstināšanai nepieciešamas apmācības šādās jomās:

- angļu valoda;

- Administratīvā procesa likums un Administratīvo pārkāpumu kodekss[[24]](#footnote-24) un to pielietošana;

- Administratīvais process iestādē;

- Risku analīze un vadība, iekšējās kontroles sistēmas;

- Iesniegumu likums un informācijas iegūšana;

- Valsts pārvaldes iestāžu nodarīto zaudējumu atlīdzības likums;

- Personas datu tiesiskā aizsardzība;

- IT prasmes;

- saskarsmes prasmes;

- kontroles iestādēs nodarbināto mācības par noziedzīgi iegūtas mantas apzināšanu, izņemšanu un konfiscēšanu, kuras vēlams noturēt kopā ar izmeklēšanas iestāžu amatpersonām, prokuroriem un tiesnešiem;

- apmācības pretkorupcijas jautājumos u. c.

KNAB arī atzīmē nepieciešamību aktivizēt izglītošanas funkcijas saistībā ar korupcijas novēršanu, jo savas darbības laikā KNAB izglītošanas jomā aptvēris plašu institūciju un valsts amatpersonu loku, veicinot izpratni par pretkorupcijas jautājumiem, tomēr pastāv risks, ka, uzskatot šīs zināšanas par pietiekamām, var iestāties rutinēta attieksme pret pretkorupcijas mācību organizēšanu un sabiedrības zināšanu līmeņa pazemināšanās[[25]](#footnote-25). Lai šo risku mazinātu, KNAB amatpersonām tiks nodrošināta citu valstu prakses piemēru demonstrācija, zināšanu pilnveide un kapacitātes celšana, kā rezultātā KNAB būs iespējams sabiedrībai ne tikai pasniegt jau izstrādātos mācību kursus jaunā kvalitātē, bet attīstīt un pilnveidot arī jaunus tematiskos virzienus un plašāk izmantot citu valstu pieredzi.

**7. Valsts pārvaldes cilvēkresursu kapacitātes stiprināšana un kompetenču attīstīšana 2014.**–**2020. gadā, izmantojot Eiropas Sociālā fonda finansējumu**

Valsts pārvaldes cilvēkresursu kapacitātes stiprināšanai un kompetenču attīstīšanai 2014.–2020. gadā tiks piesaistīts Eiropas Sociālā fonda finansējums. Lai nodrošinātu plānveidīgu, vispusīgu un kvalitatīvu valsts pārvaldes cilvēkresursu kapacitātes stiprināšanu, korupcijas apkarošanu, ēnu ekonomikas mazināšanu un sniegto pakalpojumu attīstību, kā arī nepieciešamo kompetenču un sadarbības mehānismu pilnveidi publiskās pārvaldes darbības efektivitātes un kvalitātes uzlabošanai, tādējādi veicinot profesionālu procesu vadību, korupcijas, birokrātijas un ēnu ekonomikas mazināšanu un kvalitatīvāku pakalpojumu sniegšanu komersantiem, īpaši maziem un vidējiem uzņēmumiem, Valsts administrācijas skola sadarbībā ar Valsts kanceleju papildinās mācību kursu piedāvājumu valsts pārvaldes nodarbinātajiem, izstrādājot jaunus mācību moduļus, kas balstīti uz iepriekš saskaņotu mācību stratēģiju. Mācību modulis ietver sistemātisku un plānveidīgu apmācību, kuras pamatā ir noteikts teorētisko un praktisko mācību metožu kopums, kas integrēts kompleksā mācību tēmu piedāvājumā pēc iepriekš sastādītas mācību programmas. Nodrošinot mērķtiecīgus kompetenču attīstības pasākumus (mācību moduļus), starp prioritārajām tiks izvirzītas šādas jomas:

1. uzņēmējdarbībai un investīcijām labvēlīgas vides veidošana, kas sevī iekļauj efektīvas, uz klientu orientētas valsts pārvaldes darbības veicināšanu, administratīvā sloga mazināšanu un vienas pieturas aģentūras principa ieviešanu, valsts pārvaldes pieejamību, nodrošinot kvalitatīvus pakalpojumus un IKT izmantošanu;
2. tiesiskas pārvaldības stiprināšana, kas ietver koruptīvo pazīmju un interešu konfliktu risku novēršanu un ēnu ekonomikas mazināšanu.

Mācību moduļi tiks izstrādāti Eiropas Sociālā fonda ierobežotas pieejamības atlases projektu ietvaros, kurus paredzēts atbalstīt no ES fondu 2014.–2020. gada plānošanas perioda darbības programmas "Izaugsme un nodarbinātība" 3.4.2. SAM, kas ir vērsts uz to valsts pārvaldes darbinieku profesionālo pilnveidi, kuru funkcijas ir saistītas ar uzņēmējdarbības vides uzlabošanu, sakārtošanu un administratīvā sloga mazināšanu mazajiem un vidējiem komersantiem, kā arī ar korupcijas un ēnu ekonomikas risku mazināšanu.

SAM ietvaros atbalstāmo darbību virzieni:

* atbalsts profesionālo kompetenču attīstīšanas programmas, mācību moduļu un materiālu izstrādei un apmācību, semināru un pieredzes apmaiņas īstenošanai valsts pārvaldes darbiniekiem, kas strādā ar mazo un vidējo komersantu atbalsta jautājumiem, piedāvājot sistēmisku un mērķtiecīgu apmācību un nodrošinot Latvijas konkurētspējas veicināšanu un biznesa vides turpmāku attīstību;
* atbalsts par ēnu ekonomikas apkarošanu atbildīgo un ar korupcijas riska novēršanu saistīto iestāžu administratīvo spēju stiprināšanai: apmācības (tai skaitā par stratēģiskās un operatīvās analīzes metodēm), semināri un pieredzes apmaiņas programmas par korupcijas apkarošanu, novēršanu un iespējām mazināt ēnu ekonomiku.

Paredzams, ka laikā no 2015. gada līdz 2023. gadam tiks izplānota un ieviesta divpakāpju apmācību programma un moduļu sistēma, kuras ietvaros tiks apmācīti kopumā 17 598[[26]](#footnote-26) valsts pārvaldes nodarbinātie, no kuriem 4450, izejot daudzlīmeņu moduļu apmācību un nokārtojot zināšanu pārbaudes testu, būs saņēmuši profesionālās kompetences pilnveides apliecinājuma dokumentu – sertifikātu labāka regulējuma izstrādē mazo un vidējo saimnieciskās darbības veicēju atbalsta, korupcijas novēršanas un ēnu ekonomikas mazināšanas jomās.

**8. Turpmākā rīcība un laika grafiks**

Lai uzsāktu Eiropas Sociālā fonda finansējuma piesaisti, projektu īstenošanu un attiecināmo izmaksu deklarēšanu, nepieciešams izpildīt Eiropas Komisijas noteiktos *ex-ante* kritērijus, kuru izpildes nosacījumi ir ietverti apstiprinātajā Partnerības līguma Eiropas Savienības investīciju fondu 2014.–2020. gada plānošanas periodam 1. pielikumā. Saskaņā ar minēto plānošanas dokumentu *ex-ante* kritēriju izpildi 11. tematiskajam mērķim, kura ietvaros tiks īstenots 3.4.2. SAM, nodrošinās šādu politikas plānošanas dokumentu apstiprināšana MK:

1. Pamatnostādnes "Valsts pārvaldes politikas attīstības pamatnostādnes 2014.–2020. gadam" (apstiprinātas 09.12.2014. MK prot. Nr. 69 47. § <http://tap.mk.gov.lv/mk/mksedes/saraksts/protokols/?protokols=2014-12-09>);
2. Pamatnostādnes "Korupcijas novēršanas un apkarošanas pamatnostādnes 2014.–2020. gadam";
3. Informatīvais ziņojums "Valsts pārvaldes cilvēkresursu profesionālā pilnveide labāka regulējuma izstrādē mazo un vidējo uzņēmumu atbalsta, korupcijas novēršanas un ēnu ekonomikas mazināšanas jomās laika periodā no 2014.–2020. gadam".

Atbilstoši apstiprinātajam Eiropas Savienības struktūrfondu un Kohēzijas fonda 2014.–2020. gada plānošanas perioda vadības likumam Valsts kanceleja pilda atbildīgas iestādes (turpmāk – AI) funkcijas, savukārt Centrālā finanšu un līgumu aģentūra pilda sadarbības iestādes (turpmāk – SI) funkcijas. Atbilstoši likumā noteiktajam deleģējumam AI izstrādās 3.4.2. SAM īstenošanas nosacījumu normatīvo aktu, projektu iesniegumu vērtēšanas kritērijus, kā arī šo kritēriju piemērošanas metodiku. Savukārt SI izsludinās ierobežotu projektu iesniegumu atlasi, nodrošinās projektu vērtēšanas procesa organizēšanu, kā arī slēgs vienošanos par projektu īstenošanu. Atbilstoši darbības programmā "Izaugsme un nodarbinātība" paredzētajam uzaicinājumu iesniegt projekta iesniegumu saņems un finansējuma saņēmēja būs Valsts administrācijas skola (turpmāk – FS). FS izstrādās mācību programmu, balsoties uz potenciālo mācību dalībnieku vajadzībām, kas tiks apzinātas, izmantojot centralizēto darba izpildes plānošanas un novērtēšanas sistēmu NEVIS, kā arī nodrošinās mācību norisi. Projektu ieviešanas noslēgumā FS veiks mācību dalībnieku apmierinātības izvērtēšanu. Projektu progresa uzraudzību un kontroli īstenos SI un par veiksmīgu projektu rezultātu sasniegšanas uzraudzību būs atbildīga AI.

|  |  |  |
| --- | --- | --- |
| Valsts pārvaldes cilvēkresursu kapacitātes stiprināšanas un kompetenču attīstīšanas rīcības plāns 2014.–2020. gadam | | |
| Rīcība | Atbildīgais | Paredzamais termiņš |
| *Ex-ante* kritēriju izpilde: |  |  |
| Pamatnostādņu projekta "Korupcijas novēršanas un apkarošanas pamatnostādnes 2014.–2020. gadam" izstrāde un iesniegšana MK | KNAB | 01.2015. |
| 3.4.2. SAM īstenošanas nosacījumu normatīvā akta, projektu iesniegumu vērtēšanas kritēriju un to piemērošanas metodikas izstrāde un apstiprināšana ES fondu uzraudzības apakškomitejā/komitejā | AI | 03.2015. |
| 3.4.2. SAM īstenošanas nosacījumu normatīvā akta apstiprināšana MK | AI | 04.2015. |
| Ierobežotas projektu iesniegumu atlases uzsākšana | SI | 05.2015. |
| Ierobežotas projektu iesniegumu atlases un projektu vērtēšanas noslēgšana | SI | 07.2015. |
| Vienošanās slēgšana ar FS | SI | 08.2015. |
| Eiropas Sociālā fonda projektu īstenošanas uzsākšana | FS | 09.2015. |
| Potenciālo mācību dalībnieku vajadzību apzināšana | FS | 2015. gada 4. cet. |
| Mācību programmas izstrāde | FS | 2015. gada 4. cet. |
| Mācību norise | FS | 2016.–2022. gads |
| Mācību dalībnieku apmierinātības izvērtēšana | FS | 2023. gada 1. cet. |

Ministru prezidenta vietā –

iekšlietu ministrs Rihards Kozlovskis

Vizē:

Valsts kancelejas direktore Elita Dreimane

Beitelis 67082989

[Haralds.Beitelis@mk.gov.lv](mailto:Haralds.Beitelis@mk.gov.lv)

1. Partnerības līgums Eiropas Savienības investīciju fondu 2014.–2020. gada plānošanas periodam, apstiprināts 20.06.2014. ar Eiropas Komisijas lēmumu Nr. 2014LV16M8PA001 <http://www.esfondi.lv/upload/14-20_gads/DP/Partn_lig_20.06.2014.pdf> [↑](#footnote-ref-1)
2. Darbības programma "Izaugsme un nodarbinātība", apstiprināta 11.11.2014. ar Eiropas Komisijas lēmumu Nr. CCI2OI4LVI6MAOPOO1 <http://www.esfondi.lv/upload/Planosana/2.3.12-2812.pdf> [↑](#footnote-ref-2)
3. Eiropa 2020: stratēģija gudrai, ilgtspējīgai un integrējošai izaugsmei <http://ec.europa.eu/eu2020/pdf/1_LV_ACT_part1_v1.pdf> [↑](#footnote-ref-3)
4. Annual Growth Survey 2014 – <http://ec.europa.eu/europe2020/pdf/2014/ags2014_en.pdf> [↑](#footnote-ref-4)
5. Position of the Commission Services on the development of Partnership Agreement

   and programmes in LATVIA for the period 2014–2020 – <http://www.esfondi.lv/upload/14-20_gads/Position_paper_LV_FINAL.pdf> [↑](#footnote-ref-5)
6. Komisijas paziņojums Eiropas Parlamentam, Padomei un Ekonomikas un sociālo lietu komitejai "Korupcijas apkarošana Eiropas Savienībā" COM(2011) 308 galīgā redakcija [↑](#footnote-ref-6)
7. Valsts pārvaldes politikas attīstības pamatnostādnes 2014.–2020. gadam, apstiprinātas 09.12.2014. MK protokols Nr. 69 47. §, <http://tap.mk.gov.lv/mk/mksedes/saraksts/protokols/?protokols=2014-12-09> [↑](#footnote-ref-7)
8. Korupcijas novēršanas un apkarošanas pamatnostādnes 2014.–2020. gadam, izsludinātas 10.04.2014. VSS <http://tap.mk.gov.lv/mk/tap/?pid=40319467>. Saskaņošanas termiņš pagarināts līdz 31.12.2014. (23.10.2014. VSS protokols Nr. 41, 17. § <http://tap.mk.gov.lv/mk/vsssanaksmes/saraksts/protokols/?protokols=2014-10-23>) [↑](#footnote-ref-8)
9. Eiropas Sociālā fonda projekts "Integrētās kvalitātes vadības sistēmas izstrāde"  
   1DP/1.5.1.3.1/08/APIA/SIF/028/07. Projekts Valsts kancelejā tika īstenots 2009. un 2010. gadā. 85 % no projekta finansēja Eiropas Savienība ar Eiropas Sociālā fonda starpniecību un 15 % finansēja Latvijas valsts [↑](#footnote-ref-9)
10. I. Baltiņa. Valsts pārvaldes darbinieku apmierinātība ar cilvēkresursu vadības politiku un tās rezultātiem, 2012. <http://www.mk.gov.lv/sites/default/files/editor/rezultati_aptauja_final.pdf> [↑](#footnote-ref-10)
11. Ministru kabineta 2011. gada 10. jūlija noteikumi Nr. 494 "Noteikumi par valsts tiešās pārvaldes iestādēs nodarbināto darba izpildes novērtēšanu". [↑](#footnote-ref-11)
12. <http://www.vas.gov.lv/lv/kursu-grafiks?569/296> un <http://www.vas.gov.lv/lv/kursu-grafiks?648/2714> [↑](#footnote-ref-12)
13. <file:///C:/Users/ESD437/Downloads/vadlinijas.pdf> [↑](#footnote-ref-13)
14. <http://www.mk.gov.lv/lv/content/kvalitates-vadiba> [↑](#footnote-ref-14)
15. 30.04.2013. MK instrukcija Nr. 3 "Grozījumi Ministru kabineta 2009. gada 15. decembra instrukcijā Nr. 19 "Tiesību akta projekta sākotnējās ietekmes izvērtēšanas kārtība"" (prot. Nr. 26 1. §) [↑](#footnote-ref-15)
16. [Latvijas iedzīvotāju aptaujas, VPVKAC/ VVKAC klientu aptaujas un VVKAC strādājošo aptaujas rezultāti](http://www.varam.gov.lv/in_site/tools/download.php?file=files/text/finansu_instrumenti/es07_13/15120//SKDS_kopsavilkums_ppt.pdf) <http://www.varam.gov.lv/in_site/tools/download.php?file=files/text/finansu_instrumenti/es07_13/15120//SKDS_kopsavilkums_ppt.pdf> [↑](#footnote-ref-16)
17. Integrity Vice Presidency FY13 Annual Update <http://siteresources.worldbank.org/INTDOII/Resources/588889> 1381352645465/INT\_Annual\_Update\_FY13\_WEB.pdf [↑](#footnote-ref-17)
18. Aptuveno kopsummu aprēķinājušas tādas ekspertu organizācijas kā International Chamber of Commerce, Transparency International, UN Global Compact, World Economic Forum, Clean Business is Good Business, kuras lēš, ka korupcijas apmērs sastāda 5 % no pasaules ekonomikas IKP [↑](#footnote-ref-18)
19. PaymentAccuracyMeasurement Project, http://www.scribd.com/doc/2336408/Corruption-in-Healthcare-Transparency-Needed, pēdējo reizi skatīts 01.11.2010. [↑](#footnote-ref-19)
20. Koncepcija par korupcijas risku samazināšanu valsts pārvaldes iestādēs un pašvaldībās, MK rīkojums Nr. 72, 13.02.2012., <http://polsis.mk.gov.lv/view.do?id=3891> [↑](#footnote-ref-20)
21. A.Sauka, SSE Riga pētnieka publikācija "Ēnu ekonomikas indekss Baltijas valstīs 2009.–2013." <http://www.vdi.gov.lv/files/1_arnis_sauka_sse.pdf> [↑](#footnote-ref-21)
22. 20.07.2012. Informatīvais ziņojums "Par kontrolējošo iestāžu kapacitātes izvērtējumu, lai novērstu korupcijas iespējas un nodrošinātu pilnvērtīgu kontroles funkciju veikšanu" <http://polsis.mk.gov.lv/view.do?id=3481> 62. lpp. [↑](#footnote-ref-22)
23. Turpat 65. lpp. [↑](#footnote-ref-23)
24. 13.11.2014. Saeimā 1. lasījumā pieņemts likumprojekts "Administratīvo pārkāpumu procesa likums", ar kuru paredzēts aizstāt Latvijas Administratīvo pārkāpumu kodeksu, kas tiks ņemts vērā, plānojot un organizējot apmācības par nacionālā tiesiskā regulējuma piemērošanas praksi. [↑](#footnote-ref-24)
25. Korupcijas novēršanas un apkarošanas biroja 2011. gada publiskais pārskats, 7. lpp. [↑](#footnote-ref-25)
26. Rādītājs raksturo apmeklējumu skaitu apmācībās (nevis unikālo dalībnieku skaitu), t .i., rādītājs parāda, cik reizes apmācību dalībnieki ir piedalījušies apmācībās par labāka regulējuma izstrādi mazo un vidējo saimnieciskās darbības veicēju atbalsta, korupcijas novēršanas un ēnu ekonomikas mazināšanas jomās. Apmācības paredzētas tiešās valsts pārvaldes iestāžu darbiniekiem un to padotības iestādēm, kā arī Korupcijas novēršanas un apkarošanas biroja un ar korupcijas risku saistīto valsts pārvaldes iestāžu nodarbinātajiem [↑](#footnote-ref-26)